Alueiden komitean lausunto aiheesta "Eurotraining-koulutus alue- ja paikallisviranomaisille Euroopassa" CdR 404/98 FIN -



Virallinen lehti nro C 198 , 14/07/1999 s. 0068



Alueiden komitean lausunto aiheesta "Eurotraining-koulutus alue- ja paikallisviranomaisille Euroopassa" (1999/C 198/13) ALUEIDEN KOMITEA, joka ottaa huomioon työvaliokuntansa 15. heinäkuuta 1998 Euroopan yhteisöjen perustamissopimuksen 198 c artiklan neljännen kohdan nojalla tekemän päätöksen laatia lausunto aiheesta "Eurotraining-koulutus alue- ja paikallisviranomaisille Euroopassa" ja antaa lausunnon valmistelu valiokunta 7:n "Koulutus - Ammattikoulutus - Kulttuuri - Nuoriso - Urheilu - Kansalaisten oikeudet" tehtäväksi, ottaa huomioon Barcelonassa 5.-6. kesäkuuta 1998 AK:n, Euroopan alueiden keskuksen, Euroopan julkishallinnon instituutin, College of European sekä Euroopan komission järjestämän "Eurotraining-koulutus EU:n alue- ja paikallisviranomaisille" -konferenssin päätelmät, ottaa huomioon valiokunta 7:n joulukuun 4. päivänä 1998 hyväksymän lausuntoluonnoksen CdR 404/98 rev. 1, jonka esittelijät olivat Helene Lund ja Jordi Pujol i Soley, hyväksyi 10.-11. maaliskuuta 1999 pitämässään 28. täysistunnossa (maaliskuun 11. päivän kokouksessa) seuraavan lausunnon. 1. Johdanto 1.1. Barcelonassa 5.-6. kesäkuuta 1998 järjestetty alueidenvälinen konferenssi "Eurotraining-koulutus Euroopan unionin alue- ja paikallisviranomaisille" (järjestäjänä Barcelonassa sijaitseva Euroopan alueiden keskus yhteistyössä Maastrichtissa sijaitsevan Euroopan julkishallinnon instituutin sekä Bruggessä sijaitsevan College of Europen kanssa sekä Euroopan komission, alueiden komitean ja Katalonian aluehallituksen tukemana) oli merkkipaalu Euroopan alueille ja kunnille, koska se tarjosi mahdollisuuden keskustella perusteellisesti kyseisten viranomaisten koulutuksesta Eurooppaan liittyvissä asioissa, jotka vaikuttavat niihin. 1.2. Käytännöllisesti katsoen kaikille EU:n ja sen jäsenyyttä hakevien maiden alueille ja useimpiin kaupunkeihin lähetetyn kyselyn perusteella konferenssi eritteli Eurooppa-asioihin liittyvät koulutustarpeet tietyillä tärkeillä aloilla sekä jakoi tietoa Eurooppa-asioita hoitavista hallintorakenteista, henkilöresursseista sekä kyseisten asioiden kanssa tekemisissä olevista vaaleilla valituista edustajista ja alue- ja paikallishallinnon virkamiehistä. 1.3. Konferenssin päätelmissä keskityttiin siihen, että alue- ja paikallishallinnon sekä alue- ja paikallisviranomaisten liittojen on tarpeen kiinnittää erityishuomiota henkilöstönsä kykyyn saada tietoa yhteisöä koskevista aiheista ja kehittää Eurooppa-koulutuksen kannalta välttämätöntä toimintaa. Konferenssi totesi myös eräiden ensisijaisten alojen koulutustarpeet. 1.4. Konferenssin tulosten perusteella AK ehdottaa, että ryhdytään lisäämään valtakunnallista tasoa alempana olevilla hallintotasoilla työskentelevän henkilöstön ammattitaitoa yhteisöä koskevissa asioissa. 2. Yleistä 2.1. Eurotraining-koulutuksen tarkoitus 2.1.1. AK ehdottaa Eurotraining-ohjelman aloittamista, koska se on tarpeellinen väline Euroopan yhdentymisprosessin lujittamiseksi ja Euroopan alue- ja paikallishallinnon toiminnan parantamiseksi. 2.1.2. Hankkeella pyritään antamaan vaaleilla valituille edustajille sekä alue- ja paikallisviranomaisille lisää niille välttämätöntä tietoa yhteisöön liittyvistä asioista. 2.1.3. AK:n tavoitteena on saattaa EU:n toimielinten tietoon, että se uskoo vakaasti Eurotraining-koulutuksen merkitykseen Euroopan yhdentymisprosessin lujittajana sekä tekijänä, joka lisää kansalaisten osallisuutta prosessiin. Komitea aikoo kertoa tämän käsityksensä myös kansalaisille. 2.1.4. AK kehottaa viranomaisia - yhteisö-, jäsenvaltio-, paikallis- ja aluetasolla - sekä alue- ja paikallisviranomaisten liittoja kiinnittämään ensisijaisesti huomiota riittävän Eurooppa-koulutuksen hankkimiseen. 2.2. Alue- ja paikallisviranomaiset Euroopan yhdentymisprosessissa 2.2.1. Euroopan yhdentymisprosessi vaatii kaikkien viranomaisten sekä kaikkien EU:n kansalaisten panosta ja osallistumista. Yksi julkishallinnon mahdollisista tehtävistä tässä yhteydessä on antaa suurelle yleisölle ja yksityisille kansalaisille tietoa Euroopan yhdentymisen vaikutuksista ja tehdä Euroopan unionia tunnetuksi ruohonjuuritasolla. 2.2.2. Yhdentymisprosessin alusta lähtien jäsenvaltioiden alueiden välillä on ollut sisäisiä eroja, joihin ovat olleet syynä historiallinen kehitys, kulttuuri ja perinteet. Koska alue- ja paikallisviranomaiset haluavat taata, että demokratian nimissä kunnioitetaan tätä moninaisuutta, joka on tosiasiassa rikastuttava tekijä, ne ovat eri tavoin osallistuneet Euroopan yhdentymisprosessiin. 2.2.3. Vuonna 1985 hyväksytyn sisämarkkinoita sekä taloudellisen ja sosiaalisen yhteenkuuluvuuden toteuttamista koskevan Euroopan yhtenäisasiakirjan tuloksena alue- ja paikallishallinnon osallistuminen Euroopan yhdentymiseen on tullut entistä tärkeämmäksi. 2.2.4. Euroopan unionista vuonna 1992 tehdyllä sopimuksella perustettiin myös alueiden komitea, joka on alue- ja paikallisviranomaisille merkittävä keino osallistua EU:n yhdentymisprosessiin toimielintasolla. Euroopan alue- ja paikallisviranomaiset eivät enää ole pelkästään vastuussa niitä koskevien päätösten täytäntöönpanosta vaan voivat myös saada äänensä kuuluville neuvostossa ja Euroopan komissiossa silloin, kun tehdään päätöksiä, muotoillaan yhteisön lainsäädäntöä, luodaan politiikan suuntaviivoja ja käsitellään sellaisia Eurooppaa koskevia kysymyksiä, jotka näiden viranomaisten mielestä koskevat niitä itseään. 2.2.5. Läheisyysperiaatetta tulisi soveltaa tehokkaasti Eurotraining-koulutusohjelmassa, kun puhutaan jäsenvaltioiden (keskustason, paikallisten ja alueellisten) hallintorakenteiden välisistä suhteista, ja sen tulisi tapahtua jäsenvaltioiden voimassa olevan perustuslakijärjestelmän mukaisesti. Hallintotasojen on itse varmistettava, että niiden henkilöstö saa kunnollisen koulutuksen kyseisillä aloilla. 2.2.6. EU:n jäsenvaltioissa käynnissä oleva hajauttamisprosessi on lisännyt alue- ja paikallisviranomaisten toimivaltaa, minkä seurauksena ne osallistuvat yhteisöön liittyvien asioiden hoitoon entistä enemmän. 2.2.7. Tässä yhteydessä alue- ja paikallisviranomaiset osallistuvat lähinnä kolmeen osa-alueeseen, jotka ovat: i) toimeenpanoprosessi, koska monissa jäsenvaltioissa suurin osa EU-lainsäädännöstä pannaan itse asiassa toimeen alue- ja paikallistasolla (tähän kuuluvat muun muassa rakennepolitiikkaan, julkisiin hankintoihin, säännösten siirtämiseen sekä ohjelmiin osallistumiseen liittyvät toimet); ii) EU:n päätöksentekoprosessi erityisesti AK:n kautta (yhteisön säännöstön ja normien, unionin politiikkojen jne. kehityksessä); sekä iii) viranomaisten näkökantojen ilmaiseminen kansalaisia koskevissa asioissa, jotta kansalaiset kutsutaan osallistumaan entistä tiiviimmin EU:n kehitysprosessiin sekä jotta kansalaiset saavat mielipiteensä EU:ssa kuuluviin. 2.2.8. Edellä mainitut tavat lujittaa alue- ja paikallistason osallisuutta yhteisön päätöksentekoprosessiin ja lisätä Euroopan kansalaisten tietoa EU-asioista vaativat alue- ja paikallisviranomaisten riittävää ja jatkuvaa koulutusta. 2.2.9. On selvää, että alue- ja paikallisviranomaisten vastuu lisääntyy seuraavien asioiden myötä: i) taloudellisen ja sosiaalisen yhteenkuuluvuuden lujittaminen, ii) alue- ja paikallisviranomaisten välisen yhteistyön ja vuorovaikutuksen kehittäminen, ja näiden seikkojen ansiosta iii) Euroopan yhdentymisprosessin syventäminen. Perimmäinen tavoite on tuoda EU:sta koituva mahdollinen hyöty lähemmäksi kansalaisia ja parantaa heidän elämänlaatuaan. 3. Erityistä Euroopan alue- ja paikallisviranomaisille suunnattavan Eurotraining-toiminnan strateginen ohjelma (2000-2002) 3.1. Sisältö 3.1.1. Eurotraining-koulutuksen strateginen ohjelma sisältää erilaisia toimia sellaisilta aloilta kuin koulutus, tiedonvälitys, konsultointi sekä soveltava tutkimus aiheina Eurooppa-asiat ja yhteisöulottuvuuden omaavat aiheet, jotka kiinnostavat vaaleilla valittuja edustajia, julkisen sektorin virkamiehiä, teknisiä asiantuntijoita ja EU:n alue- ja paikallisviranomaisten asiantuntijoita sekä yhteisön jäsenyyttä hakevia maita. 3.2. Tavoitteet ja tarpeet 3.2.1. Eurotraining-hanke auttaa 15 EU-jäsenvaltion sekä yhteisön jäsenyyttä hakevien maiden alue- ja paikallisviranomaisia sekä yhteisön toimielinten edustajia ymmärtämään, miten EU voi vaikuttaa kansalaisten huolenaiheiden poistamiseen ja tarpeiden tyydyttämiseen. Olisi saavutettava seuraavat kaksi tavoitetta, EU:n kansalaisten hyväksi: 3.2.2. Olisi vaikutettava myönteisesti julkishallinnon ja sen kansalaisille tarjoamien palvelujen parantamiseen alue- ja paikallistasolla sekä taattava luova ja tehokas hallinto. 3.2.3. Olisi edistettävä alueellista koheesiota, Euroopan yhdentymistä ja alueidenvälistä yhteistyötä. 3.2.4. Tavoitteiden saavuttamiseksi on vastattava seuraaviin alue- ja paikallishallinnon koulutustarpeisiin yhteisöä koskevissa asioissa: 3.2.5. Henkilöstön on oltava EU-asioissa myös yhteisön ohjelmiin pääsemisen ja niiden toimintamekanismien osalta entistä ammattitaitoisempia kaikilla alue- ja paikallishallinnon tasoilla. 3.2.6. Toiminnan on oltava entistä tehokkaampaa ja tuloksellisempaa. 3.2.7. Suoritustasoa on parannettava. 3.2.8. Siksi julkishallinnon edustajien, vaaleilla valittujen edustajien sekä virkamiesten tulisi tietää näistä asioista ja heillä tulisi olla mahdollisuus saada koulutusta yhteisöä koskevissa asioissa eli saada riittävää ja jatkuvaa Eurooppa-koulutusta. 3.2.9. Alue- ja paikallishallintotason henkilöstön ammattikoulutusta tulee pitää alueellisen ja paikallisen kehityksen avaintekijänä, ja siksi siihen tulisi kiinnittää ensisijaisesti huomiota niin siihen varattujen taloudellisten resurssien kuin julkisen sektorin henkilöstönsä koulutukseen suuntaamaan tuen näkökulmasta. 3.3. Ohjelman ominaispiirteet AK ehdottaa ohjelmalle seuraavia kehyksiä: 3.3.1. Ohjelma kestää vähintään kolme vuotta (2000-2002), ja tarpeellisin muutoksin sitä voidaan jatkaa monivuotisena. 3.3.2. Ohjelma on euroopanlaajuinen, koska toiminnan kohderyhmänä ovat 15 EU-jäsenmaan sekä KIE-maiden alue- ja paikallisviranomaiset. 3.3.3. Ohjelma on strateginen, koska se kertoo, mihin suuntaan yhteisöasioihin liittyvää koulutustoimintaa on kehitettävä kyseisten hallintotasojen toiminnan tehostamiseksi, yhdentymisprosessin syventämiseksi ja täyden hyödyn tarjoamiseksi kansalaisille. 3.3.4. Ohjelma on kokonaisuus, mutta se koostuu erilaisista Eurotraining-koulutuksen kuutta pääaluetta (ks. kohta 3.5) käsittelevistä moduleista (ks. kohta 3.4.1). 3.3.5. Ohjelma on siinä mielessä luonteeltaan avoin, että siihen voidaan liittää täydentäviä hankkeita. 3.3.6. Koulutuksen sisältöä ja metodologiaa tulisi tarkistaa ja päivittää vuosittain sen varmistamiseksi, että ohjelma vastaa alue- ja paikallisviranomaisten moninaisia tarpeita, heidän poliittisia ja hallinnollisia erityiskykyjään sekä heidän yhteiskunnallis-taloudellista viitekehystään. 3.3.7. Ohjelman käyttöä edistetään yhdessä koulutuslaitosten sekä edustuksellisten alue- ja paikallisvaltuustojen liittojen kanssa. 3.3.8. Ohjelma on avoin kaikille alue- ja paikallistason vaaleilla valituille valtuustoedustajille sekä alue- ja paikallisyhteisöjen viranhaltijoille samoin kuin alan ammattilaisille, asiantuntijoille, kouluttajille ja koulutuslaitoksille. 3.4. Toimet 3.4.1. Strateginen ohjelma sisältää neljä alkutoimenpidettä, joista seuraavia tulee kehittää: - Jäljempänä kuvattujen ensisijaisten alojen koulutus sekä tiedon siirto. Näin varmistetaan, että alue- ja paikallisviranomaiset voivat hankkia riittävät taidot Eurooppa-asioiden hoidossa, jotta ne voivat i) tehostaa hallinnonalansa toimintaa, kun EU-säännöt, -politiikat ja -toimenpiteet tunnetaan entistä paremmin; ii) varmistaa mukanaolonsa ympäri Eurooppaa meneillään olevassa muutosprosessissa; sekä iii) edistää taloudellista ja sosiaalista yhteenkuuluvuutta. - Eurooppa-asioita koskeva neuvonta, joka kohdennetaan niille jäsenvaltioiden ja KIE-maiden alue- ja paikallishallinnon edustajille, joiden nykytiedoissa tai koulutuslaitoksissa on todettu selviä puutteita. - (Soveltavien) tutkimusten tekeminen alue- ja paikallisviranomaisille. - Institutionaaliseen kehitykseen liittyvien toimien toteuttaminen rohkaisemalla Euroopan alue- ja paikallishallintoja ja koulutuskeskuksia osallistumaan epäviralliseen tietojen- ja kokemustenvaihtoon. 3.5. Ensisijaiset alat AK:n mielestä seuraavat alat ovat ensisijaisia alue- ja paikallisviranomaisten koulutuksessa: 3.5.1. EU:n ja yhteisöpolitiikkojen sekä jäsenvaltioiden verrannollisten tietojen institutionaalinen ja lainsäädännöllinen ala 3.5.1.1. Nykytilanteen kartoittaminen; niiden sovellusten analysointi, jotka yhteisön toimielinten on toteutettava; niiden rakenne ja suhteet eri hallintotasojen välillä; sekä tapa, jolla valtiotason alapuolella olevat hallintotasot yhdessä valtakunnan tason kanssa ottavat kantaa ja tekevät päätöksiä Eurooppa-asioista. Hallintotoimenpiteiden tarkastelu, yhteisön säännöstö ja säännöt. Näiden alojen koulutus auttaa asianosaisia valtuustoja ja hallintotasoja kehittämään järkevän tavan hoitaa henkilöstöhallintoa. 3.5.2. Taloudellinen ja sosiaalinen yhteenkuuluvuus ja yhteistyö 3.5.2.1. Monet tekijät asettavat haasteita, kun niin EU:n jäsenvaltioiden kuin sen jäseneksi hakevien maiden alue- ja paikallisviranomaiset soveltavat uusia toimia sekä kelpoisuus- ja ohjelmointikriteereitä. Näitä tekijöitä ovat muun muassa: Euroopan komission Agenda 2000:ssa esittämät taloudellisten toimien suuntaaminen ja uusi toimintapaketti vuosille 2000-2006, rakennerahastojen uudet suuntaviivat, uudet asetukset, niiden hallinnoinnin parantaminen ja yksinkertaistaminen, alueellisten ja paikallisten ohjelmien laatiminen, EU-politiikkaan liittyvät yleiset aloitteet ja ehdotukset, vertailevat tutkimukset jäsenvaltioiden ja jäsenyyttä hakeneiden maiden poliittis-hallinnollisten rakenteiden välillä. Nämä tekijät määräävät myös alue- ja paikallishallinnon kyvyn käyttää tehokkaasti hyväkseen rakennerahastoja ja muita EU:n ohjelmia ja aloitteita. Räätälöity koulutus ja käytännön harjoittelu näillä aloilla ovat olennaisen tärkeitä kyseisille hallintotasoille. 3.5.3. Vaihdot, kumppanuudet ja yhteistoiminta 3.5.3.1. Alue- ja paikallisviranomaiset sekä niiden kansalliset ja kansainväliset järjestöt vaikuttavat aktiivisesti ja käytännön tasolla Euroopan yhdentymisprosessiin kokemustenvaihdolla, josta voi tapauksesta riippuen syntyä myönteisiä tai kielteisiä tuloksia. Niiden vahvuuksien ja heikkouksien tuntemus ja analysointi on erittäin tärkeää määriteltäessä parasta toimintatapaa tulevaisuudessa. Erityistä huomiota olisi kiinnitettävä valmisteluvaiheeseen, joka voi määrätä yhteistyöhankkeen menestyksen. Alue- ja paikallisviranomaisilla tulee olla tässä merkittävä rooli, koska ne ovat lähellä ruohonjuuritasoa, tuntevat tilanteen ja ovat joustavia toteuttaessaan toimenpiteitä. Valtionhallinnon alapuolella olevien hallintotasojen sekä niiden kansallisten ja kansainvälisten järjestöjen välinen yhteistyö ja erilaiset vaihdot Euroopan tasolla voivat tuoda huomattavaa lisäarvoa erityisesti silloin, kuin hallinnoilla on samanlaisia tarpeita. Niiden panos eri koulutuskeskusten välisen kumppanuuskehyksen luomisessa ja kehittämisessä voi siksi osoittautua merkittäväksi. Huomiota olisi kiinnitettävä erityisesti tehokkaaseen yhteistoimintaan tapana kehittää ja vahvistaa julkisen sektorin hallintoa. Ystävyyskaupunkitoiminta voi olla hyödyllinen väline vertailtaessa erilaisia tapoja järjestää monenlaisia kansalaisille suunnattuja palveluja, sillä näin voidaan valita ja toteuttaa tehokkaimmat tavat. 3.5.4. Talous ja rahoitus 3.5.4.1. Talous ja rahoitus tulevat olemaan äärimmäisen tärkeitä vuosien 2000-2006 välisenä ajanjaksona. Tämä selittää, miksi on analysoitava tarkasti ne ohjelmat, joilla on taloudellinen sisältö ja jotka käsittävät politiikkojen ja ohjelmien rahoitukseen tähtääviä toimenpiteitä kyseiseksi jaksoksi. Alueellista ja paikallista kehitystä edistää tieto siitä, kuinka alueet ja kaupungit - investointien, innovaatioiden ja tutkimuksen keskukset - voivat hyödyntää uusia kasvu- ja työllistämismahdollisuuksia, miten ne voivat hallinnoida niukkoja resursseja, parantaa tulostaan ja soveltaa yhteisöpolitiikkoja entistä paremmin talous- ja rahaliiton sekä maailmanlaajuistumisen eurooppalaisessa kehyksessä. 3.5.5. EU:n jäsenyyttä hakevat maat 3.5.5.1. Hiljattain esitetyt toimet, joita on kehitettävä lähivuosina ehdokasmaiden kanssa jäsenyyttä edeltävänä ja jäseneksituloaikana, ovat todella tarpeen, mikäli EU:n seuraavien kehitysvaiheiden halutaan onnistuvan. Toimiin tulisi ryhtyä ottaen huomioon ehdokasmaiden erilaiset koulutustarpeet. Näissä maissa oleva tieto EU:n jäsenvaltioiden poliittisista ja hallinnollisista rakenteista sekä kokemusten vertailu niin kansallisella kuin alue- ja paikallistasolla voi olla hyödyllistä, kun kyseiset maat kehittävät omia hallintorakenteitaan sekä hallinnoivat ja koordinoivat EU:hun liittyviä asioita. Yhä tärkeämmäksi tulleita näkökohtia ovat EU-ohjelmien ja -aloitteiden hallinnoinnin parantaminen ja niistä tiedottaminen, alue- ja paikallistason tukeminen niiden tehokkaassa käytössä, yhteisön säännöstön soveltaminen alue- ja paikallisasioissa sekä kyseisten maiden mukaanottaminen jäsenvaltioiden muodostamaan verkkoon. 3.5.6. Johtamistaidot ja käytännön asiantuntemus 3.5.6.1. Kyseessä on monialainen aihe, joka koskee sellaisia taitoja kuin kommunikointikykyä ja kulttuurienvälisen viestinnän taitoja, jotka ovat välttämättömiä yhteisöön liittyvien asioiden hallinnoinnissa sekä siinä yhteydessä välttämättömien taitojen hankinnassa. Organisoimiskyky, johtamistaidot, kyky kehittää hankkeita sekä neuvottelutaidot ovat lähinnä käytännöllisiä avainkysymyksiä. Tämä käytännön johtamisnäkökulma olisi otettava huomioon myös - muttei erillisenä kysymyksenä - kun koulutusta toteutetaan kullakin edellä mainitulla ensisijaisella alalla. 3.6. Kohderyhmä 3.6.1. Mitä kohderyhmään tulee, hankkeen tulisi olla kaikkien ulottuvilla, ja osallistujat voisivatkin olla EU-jäsenvaltioiden ja EU:n jäsenyyttä hakevien maiden politiikkoja, julkisen sektorin henkilöstöä, yliopistomaailman edustajia, asiantuntijoita sekä paikallis- ja alueviranomaisten koulutusohjelmista vastaavia kouluttajia. 3.6.2. Nuorille virkamiehille ja vaaleilla valituille edustajille tulee kehittää erityiskoulutusta, sillä he ovat Euroopan alue- ja paikallisviranomaisten muodostaman julkishallinnon tulevia johtajia. 3.7. Kohdemaat 3.7.1. Eurotraining-koulutus on tarkoitettu EU:n 15 jäsenvaltiolle sekä yhteisön jäsenyyttä hakeneille maille. Hankkeeseen halukkaat koulutuskeskukset voivat olla mukana sen organisoimisessa ja kehittämisessä erityisesti tätä tarkoitusta varten perustettujen elinten piirissä. 3.8. Toteuttaminen 3.8.1. Euroopan komissio voisi hyödyntää Eurotraining-ohjelman toteuttamisessa eräiden eurooppalaisten koulutuslaitosten tähän mennessä tekemää työtä ja alalla toimivien viranomaisten muodostamia verkkoja. Kurssipaikkojen tulee sijaita mahdollisimman lähellä alue- ja paikallisviranomaisia, jotta helpotetaan paikallisyhteisöjen hallinto- ja muiden viranhaltijoiden osallistumista, sillä etenkin pienten paikallisyhteisöjen varat ovat rajallisia. 3.8.2. Alue- ja paikallisyhteisöjen järjestöille voi muodostua erityinen rooli, sillä ne voivat levittää tietoa ja koska useimmiten myös poliittinen taso, jolla on erityistä painoarvoa mielipiteenmuodostuksessa, on sidoksissa niihin. Eurotraining-hankkeessa on myös otettava huomioon olemassa olevat verkostot. 4. Päätelmät 4.1. On välttämätöntä saada kaikki julkisen sektorin viranomaiset kaikilla tasoilla - perussopimusten mukaisesti - mukaan Euroopan yhdentymisprosessiin, jotta se saa lisää liikevoimaa ja jotta varmistetaan, että kansalaiset saavat entistä parempaa ja tarkempaa tietoa EU:n toimielinten ja politiikkojen tarjoamista mahdollisuuksista. Siksi alueiden komitea kehottaa neuvostoa ja Euroopan komissiota ottamaan huomioon seuraavat päätelmät ja suositukset: 4.2. Alueiden komitean mielestä yhteisön toimielinten, eri valtioiden hallintorakenteiden sekä alue- ja paikallisviranomaisten sekä niiden liittojen on otettava ensisijaisena asiana huomioon EU:n jäsenvaltioiden sekä KIE-maiden alue- ja paikallisviranomaisten jatkuva Eurooppa-aiheinen koulutus, jotta lujitetaan niiden osallistumista EU:n kehittämisprosessiin sekä lisätään EU:n avoimuutta ja tuodaan yhteisö lähemmäs kansalaisia. AK uskoo, että näin eurooppalainen kansalaisyhteiskunta voi osallistua tehokkaasti uuden Euroopan rakentamiseen. 4.3. Alueiden komitea suosittaa, että hankkeeseen osoitetaan tarvittavat taloudelliset voimavarat ja henkilöresurssit ja että erityisesti yhteisön toimielimet tekevät niin, koska tämänkaltainen alue- ja paikallishallinnolle tarkoitettu toiminta on selvästi yhteisön edun mukaista. 4.4. Alueiden komitea uskoo lisäksi, että kyseisten hallintorakenteiden henkilökuntaa sekä alue- ja paikallisvaltuustojen johtajia tulee rohkaista osallistumaan mainittuun koulutukseen. 4.5. Alueiden komitean mielestä eurooppalaisten alue- ja paikallisviranomaisten ja hallintorakenteiden tiedontason saattaminen ajan tasalle vahvistaa niiden identiteettiä yhteisön osana. Tavoite voidaan saavuttaa vain, mikäli kyseisiä hallintorakenteita, niiden järjestöjä ja olemassa olevia verkostoja tuetaan ja mikäli hyväksytään ja rahoitetaan - pitkään jatkuvana prosessina - alue- ja paikallisviranomaisille suunnattu Eurotraining-koulutuksen strateginen ohjelma. Bryssel 11. maaliskuuta 1999. Alueiden komitean puheenjohtaja Manfred DAMMEYER